  Наталья Тетерина 6-10 тулыспалэ Удмуртие Германиысь 10 адями удмурт йӧскалык лулчеберетэн тодматскыны лыктоз. Ольденбург карысь экономикая школаысь студентъёс но дышетӥсьёс Ижкарысь политехникая колледжен вошъяськон программая вуозы. Со сярысь ивортодэтъя «Удмуртия» агентстволы дышетсконнилэн пресс-службаяз веразы. «Ижкарлэн лулчеберетэз, вӧсьлыкез но калык аспӧртэмлыкъёсыз» ӵектос улсын немец куноос «Лудорвай» музей-заповеднике, Пичи Пурга ёросысь Пуро-Можга удмурт гуртэ, Ижкарын «Пельняньлэн дунневыл нуналэз» фестивале, Михаил Калашников нимо музее но мукет интыосы вуылозы. Студентъёсты но дышетӥсьёсты перепеч пӧранъя мастер-класс, гынсапеген хоккей но пӧртэм шудонъёс, эктонъёс, кырӟанъёс пыр удмурт лулчеберетэн но вӧсьлыкен тодматскон возьмало Ижкарысь политехникая колледжлэн пресс-службаезПусъём, Ижкарысь политехникая колледжын дышетскисьёс но Ольденбургысь экономикая школаысь студентъёс куспын вошъяськон 2015-тӥ арысен ужа. Со улсын Удмуртиысь студентъёс ӟуч-поляк-немец воштӥськонэ пыриськизы но Германиысь предприятиосын куинь нуналъем практика ортчизы. Тодэ вайытом, дышетскисьёс но дышетӥсьёс понна вошъяськон программаос Удмуртиысь мукет дышетон юртъёсын но радъясько. Кылсярысь, Удмурт кун университет Венгриен кусыпъёс возе, Ижкарысь гурт возёсъя академиысь студентъёс практикае Европае потало, дышетӥсьёс алигес Германиын тодон-валанъёссэс узырмытӥзы. Озьы ик Ижкарысь 17 номеро школаын Таиландысь, Италиысь, Германиысь пиналъёс дышетско.  Тегъёс: Лулчеберет Дышетон Ижкар Удмуртия студентъёс удмуртъёс дышетӥсьёс вӧсьлык йӧслыкъёс  